Fosta gimnastă Cătălina Ponor a acceptat să candideze la alegerile parlamentare din decembrie, pe listele PSD Constanța.

Liderul organizației județene PSD Constanța, Felix Stroe, a declarat pentru EVZ că multipla medaliată olimpică va fi inclusă pe listele partidului pentru alegerile parlamentare din 11 decembrie.

”Listele cu candidați le definitivăm, joi, în ședința Biroului Permanent Județean Constanța. Un singur nume vi-l pot spune, pe lista noastră va fi Cătălina Ponor. Candidează la Camera Deputaților pentru că e tânără, are doar 29 de ani. Bineînțeles că va fi pe loc ultraeligibil (…) Prezența Cătălinei Ponor pe listele noastre este o onoare pentru noi (…) Până acum a acceptat, sper să nu se răzgândească până joi dimineață””, a declarat Felix Stroe.

Cătălina Ponor, născută în 1987 în Constanța, a câștigat, printre altele, trei medalii de aur la JO 2004 de la Atena, o medalie de argint și una de bronz la JO 2012 de la Londra.